Akten vedrørende vilkårene for Den Tjekkiske Republiks, Republikken Estlands, Republikken Cyperns, Republikken Letlands, Republikken Litauens, Republikken Ungarns, Republikken Maltas, Republikken Polens, Republikken Sloveniens og Den Slovakiske Republiks tiltrædelse og tilpasningerne af de traktater, der danner grundlag for Den Europæiske Union, skal fortolkes således, at i overensstemmelse med tiltrædelsesaktens artikel 2 udgør bestemmelserne i forordning nr. 753/2002 om visse gennemførelsesbestemmelser til forordning nr. 1493/1999 for så vidt angår beskrivelse, betegnelse, præsentation og beskyttelse af visse vinprodukter en del af den fællesskabsret, som var gældende den 1. maj 2004, for så vidt som de medfører et forbud mod at anvende udtrykket »Tocai« ved betegnelse og præsentation af visse italienske kvalitetsvine fra bestemte dyrkningsområder efter udløbet af overgangsperioden den 31. marts 2007 — hvilket forbud oprindeligt er fastsat i aftalen EF-Ungarn om vinbetegnelser — og disse bestemmelser fandt fortsat anvendelse efter denne dato, da de blev overtaget ved forordning nr. 1429/2004 om ændring af forordning nr. 753/2002.

Artikel 53 i forordning nr. 1493/1999 om den fælles markedsordning for vin udgør tilstrækkelig hjemmel for Kommissionen til at vedtage bestemmelserne i forordning nr. 753/2002 om visse gennemførelsesbestemmelser til forordning nr. 1493/1999 for så vidt angår beskrivelse, betegnelse, præsentation og beskyttelse af visse vinprodukter, som forordning nr. 1429/2004 har overtaget, og som medfører et forbud mod at anvende udtrykket »Tocai« til betegnelse og præsentation af visse italienske kvalitetsvine fra bestemte dyrkningsområder efter overgangsperiodens udløb den 31. marts 2007.

I øvrigt er det forhold, at man har givet den geografiske betegnelse en fortrinsstilling frem for navnet på en druesort, der har lighed hermed, i overensstemmelse med bestemmelserne i artikel 19 i forordning nr. 753/2002 som helhed og systemet i denne bestemmelse, hvorefter navnet på en druesort ikke kan indgå i etiketteringen af en vin, hvis den indeholder en geografisk betegnelse, der anvendes til at betegne en k.v.b.d. Forbuddet mod at anvende et sådant navn udgør derfor hovedreglen. Det er kun tilladt at anvende et sådant navn som undtagelse fra denne hovedregel og kun i overensstemmelse med de nationale bestemmelser og fællesskabsbestemmelser, der var gældende på datoen for ikrafttrædelsen af denne forordning.

Artikel 34, stk. 2, andet afsnit, EF er ikke til hinder for bestemmelserne i forordning nr. 753/2002 om visse gennemførelsesbestemmelser til forordning nr. 1493/1999 for så vidt angår beskrivelse, betegnelse, præsentation, beskyttelse af visse vinprodukter, som forordning nr. 1429/2004 har overtaget, og som indebærer et forbud mod at anvende udtrykket »Tocai« til betegnelse og præsentation af visse italienske kvalitetsvine fra bestemte dyrkningsområder (k.v.b.d) efter overgangsperiodens udløb den 31. marts 2007.

Det bestemmes i artikel 19, stk. 2, i forordning nr. 753/2002 om visse gennemførselsbestemmelser til forordning nr. 1493/1999 for så vidt angår beskrivelse, betegnelse, præsentation og beskyttelse af visse vinprodukter, at det kun undtagelsesvis og på visse betingelser er lovligt i etiketteringen af en vin at anvende navnet på en druesort, som indeholder en geografisk betegnelse, der anvendes til at betegne en kvalitetsvin fra et bestemt dyrkningsområde (k.v.b.d.). Denne bestemmelse skal fortolkes således, at den ikke er til hinder for de bestemmelser i forordning nr. 753/2002, som forordning nr. 1429/2004 har overtaget, og som medfører et forbud mod at anvende udtrykket »Tocai« til betegnelse og præsentation af visse italienske k.v.b.d. efter overgangsperiodens udløb den 31. marts 2007.

Artikel 50 i forordning nr. 1493/1999 om den fælles markedsordning for vin skal fortolkes således, at disse bestemmelser ikke er til hinder for, at der ved anvendelsen af bestemmelserne i artikel 23 og 24 i TRIPs-aftalen, som er indeholdt i bilag 1 C til overenskomsten om oprettelse af Verdenshandelsorganisationen (WTO), som blev godkendt ved afgørelse 94/800, om indgåelse på Det Europæiske Fællesskabs vegne af de aftaler, der er resultatet af de multilaterale forhandlinger i Uruguayrundens regi (1986-1994), for så vidt angår de områder, der hører under Fællesskabets kompetence, navnlig aftalens artikel 24, stk. 6, vedtages foranstaltninger som dem, der er indeholdt i forordning nr. 753/2002 om visse gennemførelsesbestemmelser til forordning nr. 1453/1999 for så vidt angår beskrivelse, betegnelse, præsentation og beskyttelse af visse vinprodukter, som forordning nr. 1429/2004 har overtaget, og som medfører et forbud mod at anvende udtrykket »Tocai« til betegnelse og præsentation af visse italienske kvalitetsvine fra bestemte dyrkningsområder efter overgangsperiodens udløb den 31. marts 2007.

Bestemmelsen i TRIPs-aftalens artikel 24, stk. 6, som bl.a. giver Fællesskabet mulighed for som medlem af WTO at anvende aftalens bestemmelser på et andet WTO-medlems geografiske betegnelser i henseende til vinprodukter, for hvilke den relevante betegnelse er identisk med det kutymemæssige navn på en druesort på et medlems område på datoen for WTO-overenskomstens ikrafttræden, indeholder en mulighed og ikke en forpligtelse for Fællesskabet til at beskytte en druesort eller vinstoksort i Fællesskabet, bl.a. hvis den er enslydende med en geografisk betegnelse for en vin med oprindelse i et tredjeland.

(jf. præmis 101-103 og domskonkl. 5)